**דברים לזכרה של רותי**

אני מסוגל לראות את רותי נכנסת לפה, מסתכלת על כולם ושואלת עם חיוך – מה השתגעתם?! מה אתם עושים פה?! אתם לא יודעים שהיום גמר היורו?!

כמעט 4 שנים חלפו מאז נפרדנו מרותי, מדודה רותי האהובה שלנו.

אישה מיוחדת במינה שעברה כל כך הרבה ב- 97 שנותיה.

ב – 15.1.24 צריכה היתה לחגוג 101.

רותי'לה, כשהכנו, אורלי ואני, את הסרט, ממש חזרת לחיות מולי. כל כך התגעגעתי לשמוע את הסיפורים המרתקים ואת ההומור הנפלא שלך. תמיד אמרתי לך שאת נולדת להיות שחקנית תיאטרון ושעם כישרון המשחק והמימיקה שבורכת בהם היית יכולה להיות כוכבת בינלאומית.

אורלי ואני, ממש נאבקנו בינינו וגם כל אחד מאיתנו בינו לבין עצמו על הקטעים שנצטרך לוותר עליהם לסרט, כי בכל קטע רואים פנים אחרות שלך וכל אחד מהם מספר סיפור מרתק. מעניין אותי היה לראותך יושבת פה, צופה בסרט ומתמוגגת מצחוק ומנוסטלגיה.

החיים הם סרט שרץ מהר מאד. כמו בתחנת רכבת, אנשים עולים ואנשים יורדים בקצב מסחרר ורק הרכבת ממשיכה לנסוע. גם התוצאה שבערב זה כבר לא יכלו להגיע הרבה אנשים שהיו חלק משמעותי מחייך פשוט כי הם כבר ירדו מהרכבת, מהווה תזכורת נוספת לכך.

כמה נחמד יכול היה להיות לקיים פה את המפגש יחד איתך ועם אבא שלי – אחיך שכל כך אהבתם, וסבא וסבתא, וכל החברות שלך שאיתן שיחקת ברידג' (כשכל מפגש כזה היה פסטיבל של אוכל ותרבות ורכילות), וכל החבר'ה הצעירים שאהבו לבוא לבקר אותך ולשמוע את סיפורייך.

כולנו חיים בטירוף של היום יום, לחץ, משימות, ריצה סביב הזנב של עצמנו, שמחות, כעסים, תקוות, אכזבות. ובתוך כל הלחץ הזה, הביקורים אצל דודה רותי בדירה ברח' מטודלה 3 היו בריחה קצרה מהמירוץ המטורף. כבר הכניסה לדירה המרוהטת ברהיטים הכבדים מגרמניה ועם הספרים של גטה וניטשה, אפשרה להוריד הילוך, להירגע ולקבל קצת פרספקטיבה אחרת על החיים. ניתן היה להריח ולהסניף את הסדר והיציבות היקית שנצרבו בכל פינה בדירה הזו על ידי סבא וסבתא ודודה רותי.

ואז יושבים לנו לשעה קלה בסלון. רותי על הכורסה המיתולוגית שלה, דואגת להגיש מכל טוב, ומדברים על הכל – גם על כל ענייני דיומה, וגם על חוויות שחווית בילדותך ובצעירותך, אותן סיפרת בצורה מרתקת עם ניצוץ בעיניים כאילו אירעו רק לפני 5 דקות. לנו זה היה נראה כמו פרה היסטוריה, אבל כשאני חושב עכשיו על אירועים שאירעו כבר לפני כמעט 40 שנה בצבא, ונראים לי כמו אתמול, אני מבין עכשיו אך כל זה ממש היה חי בתוכך.

סיפורים מרתקים ומלאי צבע על הילדות בגרמניה. על הפחד העמוק של ילדה בת 10 מפני עליית הנאצים לשלטון ב- 1933. על הקשר המיוחד שהיה לך עם אחיך הקטן – גבי'לה, אותו לימדת כל מה שלמדת. על בית הספר תיאודור הרצל בברלין. על המעבר להולנד, איך תוך זמן קצר זכית בתחרות של בית הספר בקריאת שירים בהולנדית וניצחת את כל הילדות ההולנדיות.

איך שעלית לארץ ועם הידע הרחב שלך (אותו רכשת לבד ללא השכלה פורמאלית), השליטה בשפות רבות, והקשרים האישיים שידעת ליצור, השתלבת בכל כך הרבה תפקידים מרתקים במשרד ראש הממשלה, בקונגרס הציוני, בניהול ההווי והבידור על האוניות "שלום" ו"ירושלים" ובמלון הילטון, ובניהול מלון "משכנות שאננים".

במלון "משכנות שאננים", שילבת בין הכושר הניהולי שלך לבין האהבה שלך לתרבות ולמוסיקה, כאשר אירחת שם כיד המלך את המוסיקאים והאמנים הגדולים בעולם – ארתור רובינשטיין, אייזיק סטרן, זובין מטה ועוד רבים רבים.

ולצד הסיפורים על האירועים ההיסטוריים המרתקים, היתה לך סקרנות אינסופית לאשר קורה בכל פינה על הגלובוס שלנו. בראש ובראשונה במדינה שלנו אותה כל כך אהבת. אבל גם על כל נושא אקטואלי שאירע בעולם – פוליטיקה, אסונות טבע, אמנות, וכמובן הספורט – תמיד היה אפשר להתעדכן אצלך על תוצאות של משחקי הטניס (בין נדאל לפדרר) והכדורסל. וידעת להמליץ על סרטים טובים שיצאו לקולנוע. וכמובן על כל סקנדל חדש בבית המלוכה.

כל הסיפורים והניתוחים שלך היו תמיד שילוב של הרבה ידע יחד עם איזמל מנתחים חד כתער, שיודע להוציא העיקר מהתפל ולשים האצבע בדיוק על הנקודה החשובה.

הצלילות שלך ליוותה אותך עד יומך האחרון. תמיד עירנית, מעודכנת, זוכרת הכל, שופעת הומור וחוכמה.

כמעט כל שבת נהגנו ללכת יחד עם ההורים למסעדה טובה בירושלים – דולפין, סאטיה, פינק, מסעדות במתחם התחנה, ולפעמים גם באלוויס. תמיד הגעת עם סיפורים חדשים, ותמיד התעניינת בקורה לכל אחד מאיתנו ולידינו.

לימי ההולדת שלנו ישבה רותי משך שבועות והכינה ברכות מושקעות בגימטריה, שבכל אחת מהן היתה כל כך הרבה מחשבה ודיוק.

מתגעגעים אליך מאד מאד רותיליין. שמח שנחסכו ממך אירועי השנתיים האחרונות, על אף שסקרן מאד לשמוע מה היה לך להגיד ולהשמיע.

אין מקום כמו האקדמיה למוזיקה כדי לזכרו ולהזכיר אותך. כל כך הרבה מוזיקה טובה תישמע בין כותלי הקירות של האולם המקסים הזה שתרמת להקמתו. אני מקווה ומאמין שחלק מנשמתך נמצא פה ונהנה ממנה.